**אריה ורדי** (נולד במקווה ישראל בשנת 1937) הוא פסנתרן, מורה ומנצח ישראלי המכהן כפרופסור בבית הספר למוזיקה ע"ש בוכמן-מהטה באוניברסיטת תל אביב וגם בבית הספר הגבוה למוזיקה בהאנובר (גרמניה). חתן פרס ישראל בתחום המוזיקה לשנת 2017.

ביוגרפיה
--------

ורדי למד פסנתר אצל אילונה וינצה-קראוס, החל את דרכו על במת הקונצרטים בגיל חמש עשרה, ובגיל שבע עשרה הקליט קונצרטים עבור שידורי קול ישראל. ורדי הוא בוגר האקדמיה למוזיקה בתל אביב והאקדמיה למוזיקה של בזל (שווייץ), שם למד אצל הפסנתרן פאול באומגרטנר, קומפוזיציה עם פייר בולז וקרלהיינץ שטוקהאוזן, ואותה סיים ב-1963. בוגר הפקולטה למשפטים של אוניברסיטת תל אביב (1961).

### קריירה מוזיקלית

בעקבות זכיותיו בפרס שופן (תל אביב 1960) ובפרס על שם ג'ורג'ה אנסקו (בוקרשט 1961) הגיע למעמד בינלאומי כאחד המוזיקאים המובילים של ישראל.

ב-1961 הופיע עם התזמורת הפילהרמונית הישראלית והמנצח הצעיר זובין מהטה.

ורדי הופיע בחמש יבשות כסולן, השתתף בפסטיבל המוזיקה של אספן, בפסטיבל ורבייה, בפסטיבל זלצבורג ועוד. ניצח וניגן כסולן בסדרה חגיגית מיוחדת של התזמורת הקאמרית הישראלית 15 קונצ'רטי שונים. הופיע לצד תלמידיו בקונצרטי סדרת 32 הסונאטות של בטהובן. הופיע כסולן מנצח בביצוע כל הקונצ'רטי של מוצרט.

תקליטיו (שהופקו על ידי RCA רקורדס) זכו בפרסים בינלאומיים.

ורדי כיהן יועץ מוזיקלי לפסטיבל ישראל ויועץ מוזיקלי למרכז למוזיקה ירושלים,

### קריירה אקדמית וחינוכית

כיהן כראש האקדמיה למוזיקה ע'ש רובין באוניברסיטת תל אביב (כיום בית הספר ע"ש בוכמן מהטה), ראש המחלקה למוזיקה באוניברסיטה הפתוחה. עמית כבוד של האוניברסיטה הפתוחה. אזרח כבוד של העיר גוזלר. לימד בכיתות אמן בקונסרבטואר של פריז, בקונסרבטוריונים של מוסקבה, שאנגחאי, באוניברסיטאות של בוסטון, אינדיאנה, סיאול, טוקיו, אוסלו, מילאנו, ורשה, בבתי הספר הגבוהים למוזיקה של לונדון, וינה ועוד. כיהן כ"אמן הבית" בבית הספר ג'וליארד וכפרופסור אורח באוניברסיטת ייל. לימד בפסטיבלים של אספן, רוויניה, מיין, ברכן (הולנד), בלונה (שווייץ), אפן (איטליה), זלצבורג, ורבייה, גוזלאר, לייפציג, שאנגחאי ועוד.

יסד וניהל את ה"סדרה לכל המשפחה" של התזמורת הפילהרמונית הישראלית. הנחה וניצח על הקונצרטים. יסד וניהל את הסדרה "אינטרמצו על הבוקר" של התזמורת הפילהרמונית הישראלית. הנחה וניצח על הקונצרטים.

עמד בראש סדרות הטלוויזיה: "כיתת אמן", "פרקי בארוק", "שיחות מן המקלדת", "שיחה בעשר אצבעות", "צלילים מן ההיכל" ו"אינטרמצו עם אריק". רוב התוכניות שודרו בטלוויזיה החינוכית הישראלית ומופיעות בYouTube.

תלמידיו זכו ביותר משישים פרסים ראשונים בתחרויות בינלאומיות והם מופיעים בהצלחה על בימות הקונצרטים בארץ ובעולם. בהם אסתרית בלצן, יוסי בן נון, יפים ברונפמן, דוראל גולן, דניאל גורטלר, בוריס גילטבורג, שלמה גרוניך, אורית וולף, אסף זוהר, מיכל טל, תומר לב, ולדימיר סברדלוב-אשכנזי, ויקטור סטניסלבסקי, יאול אום סון, סיון סילבר, סלים עבוד-אשקר, יונתן ענר, אסף פייר, רן צמח, אירית רוב, שלומי שבן, גיל שוחט, להב שני ואחרים.

### שיפוט בתחרויות בינלאומיות

שפט בתחרויות בטהובן (וינה ובון), בוזוני (בולצאנו), בייג'ינג, שופן (ורשה), קליבלנד, ואן קלייברן (טקסס), בכאואר (סולט לייק סיטי), הממצו, לידס, דינו צ'אני (מילנו), ARD (מינכן), סנטנדר, גלאזגו, שנג'ן, שאנגחאי, סידני, צ'ייקובסקי (מוסקבה), טוקיו, אתונה ועוד. מכהן כיושב ראש חבר השופטים בתחרות רובינשטיין.

פרסים והוקרה
------------

* פרס "אמנות לעם" על הופעות ביותר משמונים מקומות יישוב בישראל (1986).
* פרס שרת החינוך על מפעל חיים (2004).
* פרס רוזנבלום לאמנויות הבמה על מפעל חיים (2006).
* פרס ישראל בתחום המוזיקה (2017).

חיים אישיים
-----------

בנו, דוקטור אמיר ורדי הוא ראש מחלקת טיפול נמרץ לב ילדים בבית החולים שיבא, לה תרם ורדי במשותף פסנתר "ברודווד", מהסוג ששימש את בטהובן.

קישורים חיצוניים
----------------

ויקישיתוף מדיה וקבצים בנושא **אריה ורדי** בוויקישיתוף
* אתר האינטרנט הרשמי של אריה ורדי (באנגלית)

* אריה ורדי, באתר MusicBrainz (באנגלית)

* אריה ורדי, באתר Discogs (באנגלית)
* פרופ' אריה ורדי, באתר פרס ישראל
* שיחה עם אריה ורדי - ירון קרשאי - הרצאות מוזיקה קלאסית בגובה העיניים, באתר www.yaronkarshai.co.il
* אתר למנויים בלבד אמיר מנדל, "אני לא עובד אף פעם. רק מבלה", באתר הארץ, 12 במרץ 2017
* קובי מידן, חוצה ישראל - שיחה עם אריה ורדי,  החינוכית, 3 באפריל 2017

הערות שוליים
------------

1. 1 2  ריאיון עם יוסי שיפמן, אתר "הבמה- נותנים במה לתרבות", 30 באפריל 2017
2. ↑  אלכסנדר אוריה בוסקוביץ', מופעי פסנתרנים צעירים, הארץ, 15 ביולי 1960
3. ↑  רדיו, קול העם, 17 באפריל 1955
4. ↑  חתן פרס בודאפשט חזר לארץ, קול העם, 22 בנובמבר 1963
5. ↑  רסיטאל לפסנתר של אריה ורדי, על המשמר, 12 באוקטובר 1962
6. ↑  ש. הניגמן, הפסנתרן הצעיר אריה ורדי שזכה בפרס־אונסקו בבוקארשט, על המשמר, 19 באוקטובר 1961
7. ↑  התזמורת הפילהרמונית הישראלית - לוח קונצרטים 22 עד 29 במאי, חרות, 22 במאי 1961
8. ↑  חזי שלח, מוצרטיזמים, כותרת ראשית, 10 בספטמבר 1986
9. ↑  תקליט דביוסי של אריה ורדי, דבר, 31 במאי 1981
10. ↑  אתר למנויים בלבד חגי חיטרון, מאחורי הקלעים של "אינטרמצו עם אריק", באתר הארץ, 17 בנובמבר 2015
11. ↑  חגי חיטרון, אריה ורדי יקבל את פרס שרת החינוך, באתר הארץ, 28 בפברואר 2004
12. ↑  ציפי שוחט, פרס רוזנבלום לאריה ורדי ועודד קוטלר, באתר הארץ, 18 בספטמבר 2006
13. ↑  אמיר מנדל, חתן פרס ישראל למוזיקה: פרופ' אריה ורדי, באתר הארץ, 8 בפברואר 2017

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007274040005171
* LCCN: n86864978
* MusicBrainz: ae26b737-a119-4a32-af73-04cd9214be1b
* VIAF: 48269743
* WorldCat: lccn-n86864978

 |